《温日观画葡萄二首 其一》
元代·郑元祐

伊昔钱唐温日观，醉兀竹舆殊傲岸。却将书法画葡萄，张颠草傲何零乱。

枝枝叶叶点画间，醉瞠白眼看青天。狂呼大盗杨总统，天不汝诛吾厚颜。

杨加箠死曾不畏，故老言之泪尚潸。画成葡萄谁赏识？惟有鲜于恒啧啧。

醉叩斋室支离疏，拊摩悲歌泪填臆。鲜于设浴师浣之，为师涤垢曾弗辞。

人言结袜张廷尉，千载风流宁异兹？蔓如龙须实马乳，问师挥毫奚独取？

只因汉使远持来，野老诗成泪如雨。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。